b'\n_START_ARTICLE_\nEisenberg (Pfalz)\n_START_SECTION_\nMaantiede\n_START_PARAGRAPH_\nEisenberg sijaitsee pohjoisen Pfalzin alueella Pf\xc3\xa4lzerwaldin mets\xc3\xa4alueen pohjoisreunalla. Kaupungin halki virtaa lounaasta koilliseen Eisbach-niminen 38 kilometri\xc3\xa4 pitk\xc3\xa4 puro, joka yhtyy Reiniin Wormsin kohdalla. Rein virtaa noin 25 kilometri\xc3\xa4 Eisenbergista it\xc3\xa4\xc3\xa4n Rheinland-Pfalzin ja Hessenin rajajokena._NEWLINE_Eisenberg on aluehallintoyksikk\xc3\xb6 Verbandsgemeinde Eisenbergin suurin kunta. Yksikk\xc3\xb6\xc3\xb6n kuuluu lis\xc3\xa4ksi Kerzenheim ja Ramsen. Se muodostettiin osana 1960-luvulla aloitettua paikallishallinnon j\xc3\xa4rkeist\xc3\xa4mist\xc3\xa4. Kerzenheim ja Ramsen ovat noin kahden tuhannen asukkaan maalaiskuntia. Rheinland-Pfalzin hallintoj\xc3\xa4rjestelm\xc3\xa4ss\xc3\xa4 ne kuuluvat luokkaan "Ortsgemeinde". Eisenbergin kuntayhtym\xc3\xa4n v\xc3\xa4kiluku on noin 13\xc2\xa0000 ja pinta-ala noin 64 neli\xc3\xb6kilometri\xc3\xa4.\n_START_SECTION_\nHistoria\n_START_PARAGRAPH_\nEisenberger Beckenin kumpumailla oli asutusta jo esiroomalaisella kaudella. Eisenbergin lounaispuolelta on l\xc3\xb6ydetty todisteita kelttiasutuksesta. Roomalaisella kaudella Eisenbergin alue oli Speyerin ja Rheinzabernin ohella nykyisen Pfalzin alueen merkitt\xc3\xa4vimpi\xc3\xa4 asuinseutuja. Kansainvaellusten aikana 400-luvulla paikkakunnalle rakennettiin roomalainen burgus, eli pieni my\xc3\xb6h\xc3\xa4isantiikkinen tornimainen linnake. Varhaisin asiakirjamaininta Eisenbergista on vuodelta 763 muodossa Isanburc._NEWLINE_1300-luvulta aina 1700-luvulle eli Nassau-Weilburgin kaudella Eisenberg oli merkitykselt\xc3\xa4\xc3\xa4n v\xc3\xa4h\xc3\xa4inen. 1800-luvulla paikkakunta kuului G\xc3\xb6llheimiin. Eisenbergin merkitys alkoi kasvaa Pfalzin teollistumisen my\xc3\xb6t\xc3\xa4. Paikkakunta julistettiin virallisesti kaupungiksi 16. maaliskuuta 1963._NEWLINE_Toisen maailmansodan j\xc3\xa4lkeen Eisenberg kuului Ranskan miehitysvy\xc3\xb6hykkeeseen (Franz\xc3\xb6sische Besatzungszone). Siit\xc3\xa4 tuli osa Rheinland-Pfalzin osavaltiota. Landkreis Rockenhausen ja Landkreis Kirchheimbolanden yhdistettiin nykyiseksi Donnersbergkreisin piiriksi 7. kes\xc3\xa4kuuta 1969._NEWLINE_Eisenbergin kotiseutumuseo on Haus Isenburg. Museossa on esill\xc3\xa4 muun muassa l\xc3\xb6yt\xc3\xb6j\xc3\xa4, jotka on tehty roomalaiskauden vicus-asuinpaikasta. Vicus (monikko vici) oli roomalaisten k\xc3\xa4ytt\xc3\xa4m\xc3\xa4 termi pikkukaupunkimaisesta asuinyhteis\xc3\xb6st\xc3\xa4._NEWLINE_Kerzenheimin mets\xc3\xa4ss\xc3\xa4 Steinbornin pohjoisreunalla sijaitsee vanha tammi, Helincheneiche. Tammeen liittyy tarina onnettomasta rakkaudesta. Sadun teema on klassinen: kaunis Helinchen halutaan naittaa rikkaalle talonpojalle, mutta h\xc3\xa4nen rakkautensa kohde on mets\xc3\xa4st\xc3\xa4j\xc3\xa4 Anselmi. Helinchen ja Anselmi halutaan pit\xc3\xa4\xc3\xa4 toisistaan erill\xc3\xa4\xc3\xa4n. Helinchen kuolee suruun ja Anselmi kaatuu taistelussa kreivej\xc3\xa4 vastaan. Ja aina t\xc3\xa4ydenkuun aikaan Helinchen ja Anselmi n\xc3\xa4hd\xc3\xa4\xc3\xa4n Helinchenin tammen katveessa.\n_START_SECTION_\nTalous ja liikenne\n_START_PARAGRAPH_\nMetalliteollisuudella on pitk\xc3\xa4t perinteet Eisenbergiss\xc3\xa4. Kaupungin suurin ty\xc3\xb6nantaja on rautavalimo Gienanth Eisenberg. Toinen suuri ty\xc3\xb6llist\xc3\xa4j\xc3\xa4 on EKW GmbH, alkuper\xc3\xa4iselt\xc3\xa4 nimelt\xc3\xa4\xc3\xa4n Eisenberger Klebsandwerke. Hyvinvointipalveluihin erikoistunut AZURIT Rohr pit\xc3\xa4\xc3\xa4 p\xc3\xa4\xc3\xa4konttoriaan Eisenbergiss\xc3\xa4._NEWLINE_Eisenbergin rautatieasema sijaitsee Eistalbahn-rataosuudella (Gr\xc3\xbcnstadt\xe2\x80\x93Enkenbach). Maantieliikenteen keskeinen v\xc3\xa4yl\xc3\xa4 on Bundesstra\xc3\x9fe 47 (Hettenleidelheim\xe2\x80\x93Walld\xc3\xbcrn), joka muodostaa yhteyden Bundesautobahn 6 -moottoritielle. BAB 6 kulkee Eisenbergin keskustan etel\xc3\xa4puolitse.'